
				EBAZPENA, 2020ko uztailaren 3koa, Laneko eta Gizarte Segurantzako zuzendariarena, zeinaren bidez agintzen baita Teknikariok sindikatu-erakundearen eratze-akta eta estatutuak gordailutzea, eta horren berri ematen baita.

				Lan eta Gizarte Segurantzako Zuzendaritza honetan hasitako espedientea ikusi ondoren, non agintzen baita Teknikariok sindikatu-erakundearen eratze-akta eta estatutuak gordailutzea, ebazpena eman da, honako aurrekari hauek oinarri hartuta:

				AURREKARIAK

				Lehenengoa.– 2020ko ekainaren 30ean aurkeztu dira agiriak Teknikariok sindikatu-erakundearen eratze-akta eta estatutuak gordailutzea eskatzeko.

				Bigarrena.– Gordailutzeko aurkeztutako agirien artean hauek daude: gordailutze-eskabidea, sindikatuaren eratze-akta eta estatutuak, eta sinatzaileen identitatea egiaztatzeko hainbat agiri.

				Hirugarrena.– Haren jarduketako lurralde-eremua, 2. artikuluaren arabera, Euskal Autonomia Erkidegoa da.

				Aurrekari horiei zuzenbideko oinarri hauek aplikatu behar zaizkie:

				ZUZENBIDEKO OINARRIAK

				Lehenengoa.– Sindikatuen eta enpresa-erakundeen estatutuak gordailutzeko eskumena organo honi ematen dio Lan eta Justizia Sailaren egitura organikoa eta funtzionala ezartzen duen Eusko Jaurlaritzaren apirilaren 11ko 84/2017 Dekretuaren 9.1.m) artikuluak.

				Bigarrena.– Administrazio-prozedura honetan aplikagarri den funtsezko araudia Askatasun Sindikalari buruzko abuztuaren 2ko 11/1985 Lege Organikoan eta Sindikatuen eta Enpresa Erakundeen Estatutuak gordailutzeari buruzko maiatzaren 29ko 416/2015 Errege Dekretuan jasota dago.

				Hirugarrena.– Gordailutzeko dokumentazioa aztertu ondoren, ikusi da zuzenbidearen araberakoa dela, eta, beraz, bidezkoa da Teknikariok sindikatu-erakundearen eratze-akta eta estatutuak onartzea gordailutzeko, eta argitara ematea egintza hori.

				Aipaturiko oinarriak eta oro har aplikatzekoak diren xedapenak aztertu ondoren, honako hau

				EBAZTEN DUT:

				Lehenengoa.– Teknikariok sindikatu-erakundearen eratze-akta eta estatutuak gordailutzea agintzea (gordailutze-kodea: 76/1/00008).

				Bigarrena.– Agindua ematea gordailutze hori Euskal Herriko Agintaritzaren Aldizkarian argitara dadin, Sindikatuen eta Enpresa Erakundeen Estatutuak gordailutzeari buruzko maiatzaren 29ko 416/2015 Errege Dekretuaren 13. artikuluan aurreikusitako baldintzetan.

				Hirugarrena.– Ebazpen honek eman den egunaren biharamunetik aurrera izango ditu ondorioak.

				Laugarrena.– Interesdunek aztertu ahalko dute gordailututako dokumentua, eta horren kopia eskatu, bai eta aurkaratu ere Euskal Autonomia Erkidegoko Auzitegi Nagusiko Lan Arloko Salaren aurrean, Lan Arloko Jurisdikzioa arautzen duen urriaren 10eko 36/2011 Legean ezarritakoari jarraikiz (2011ko urriaren 11ko BOE).

				Vitoria-Gasteiz, 2020ko uztailaren 3a.

				Laneko eta Gizarte Segurantzako zuzendaria,

				MARIA ELENA PÉREZ BARREDO.

